'n Brief aan jou - INK - INK'n Brief aan jou - INK
Titel: 'n Brief aan jou
Datum gepubliseer: 5 Desember 2018 Aantal woorde: 850 146 Kere gelees ♥1
'n Goeie skoolmaat werk in annerland. Hy kry vanaand die nuus van 'n familielid wat uiters siek is en die dokters is raadop. Hy is stoksielalleen, sou onse David Kramer sing, maar sonder die vrolike riel wat daarmee gepaard gaan. Hy soek vanaand na die warmte van sy huis en sy mense. Want sien, as die lewe druk, wil jy mos méns voel rondom jou. Sulke tyd help die telefoon en die internet g'n niks om jou beter te laat voel nie. Jy wil jou liefde in die oë kyk en jou prate praat … of dalk sommer net sit en jou dinke dink, so saam met jou geliefdes.
Kyk, daardie een sit vir jou 'n blommetjie neer. Nee, hy sal nie nader kom nie, hoor. Maar daar op 'n afstand het hy tog vir 'n oomblik gestop uit eerbied vir jou … en die blommetjie vir jou gelos vir later se optel. Iemand anders het reeds vir jou 'n koel lafenis gelos. Daar oorkant is een besig om vir jou 'n plekkie in die skaduwee te maak.